17.		Zmluva o tichom spoločenstve (§ 673 a nasl. OZ) 
Čl. I
Zmluvné strany
1.	Podnikateľ: Jozef Sivý, bytom 010 01 Žilina, Čajakova ul. č. 2, nar. 20. 10. 1975, r. č. .................................
Vykonáva podnikateľskú činnosť na základe živnostenského oprávnenia vydaného Obvodným úradom, odborom živnostenského podnikania v Žiline č. ...................................
a
2.	Tichý spoločník: Ján Biely, bytom 010 01 Žilina, Puškinova ul. č. 10, nar. 15. 6. 1970, r. č.. ........................
Čl. II
Predmet zmluvy
1.	Predmetom tejto zmluvy je záväzok tichého spoločníka poskytnúť podnikateľovi majetkový vklad, ktorým sa tichý spoločník zúčastní na podnikateľskej činnosti obchodnej spoločnosti. 
2.	Spôsob účasti a práva a povinnosti obidvoch strán sa riadia ustanoveniami tejto zmluvy a Obchodným zákonníkom. 
Čl. III
Vznik tichého spoločenstva
Tiché spoločenstvo, ktoré je predmetom tejto zmluvy, vzniká podpisom zmluvy overeným na notárstve a splatením vkladu tichého spoločníka. 
Čl. IV
Doba trvania tichého spoločenstva
Zmluva o tichom spoločenstve sa uzatvára na dobu neurčitú. 
Čl. V
Vklad tichého spoločníka
Tichý spoločník sa zúčastňuje na podnikateľskej činnosti podnikateľa peňažným vkladom vo výške 15 000 € (slovom pätnásťtisíc eur), ktorý bude zložený na účet VÚB, a.s. č. ................................v lehote 3 dní od podpisu zmluvy. Nesplnenie tejto povinnosti znamená, že táto zmluva nenadobudne účinnosť. 
Čl. VI
Podiel na zisku a stratách
Podiel tichého spoločníka z jeho účasti na podnikaní sa vymedzuje takto: 
–	podiel z čistého zisku spoločnosti je stanovený pomerom vloženého vkladu k celkovej sume vkladov ostatných spoločníkov, 
–	o podiel z čistého zisku spoločnosti sa zvyšuje majetkový vklad tichého spoločníka, 
–	na úhrade strát sa tichý spoločník podieľa podľa pomeru vloženého pôvodného majetkového vkladu, a to až do výšky svojho pôvodného vkladu, 
–	tichý spoločník nie je povinný v prípade strát dopĺňať výšku svojho majetkového vkladu. 
Čl. VII
Finančné vysporiadanie
Podnikateľ je povinný uskutočniť ročnú účtovnú závierku v lehotách podľa zákona o účtovníctve, kde bude presne vymedzený podiel na zisku, prípadne na strate spoločnosti. Nárok na podiel na zisku vzniká do 30 dní po vyhotovení ročnej závierky. 
V prípade odstúpenia od zmluvy dohodou, prípadne výpoveďou, bude podiel na zisku či strate vymedzený a vysporiadaný v lehote 14 dní a majetkový vklad bude vrátený v lehote 30 dní po zániku zmluvy. 
Čl. VIII
Práva a povinnosti zmluvných strán
V mene spoločnosti koná len podnikateľ. Tichý spoločník vnáša peňažný vklad a podieľa sa len na zisku a stratách spoločnosti. 
Voči tretím osobám je oprávnený prijímať záväzky podnikateľa, ak: 
a)	jeho meno je obsiahnuté v obchodnom mene podnikateľa, alebo
b)	vyhlási osobe, s ktorou rokuje podnikateľ o uzavretí zmluvy, že obidvaja podnikajú spoločne. 
Čl. IX
Zánik účasti tichého spoločníka
Účasť tichého spoločníka zaniká
a)	uplynutím doby, 
b)	výpoveďou jedného zo spoločníkov, 
c)	ak podiel tichého spoločníka na strate dosiahne výšku jeho pôvodného vkladu, 
d)	ukončením podnikania, na ktoré zmluva vznikla, 
e)	vyhlásením konkurzu na majetok podnikateľa, 
f)	rozhodnutím súdu, 
g)	dohodou. 
V prípade smrti obidvoch spoločníkov práva a povinnosti, vyplývajúce z tejto zmluvy, prechádzajú na oprávnených dedičov, pričom dedičia sú viazaní ustanoveniami tejto zmluvy. 
Tichý spoločník má vo vzťahu k svojmu vkladu postavenie veriteľa; v prípade úpadku podnikateľa má právo uplatňovať uspokojenie svojej pohľadávky, ktorá prevyšuje podiel na strate spolu s ostatnými veriteľmi.
Čl. X
Záverečné ustanovenia
1.	Zmluva je platná podpisom zmluvných strán. 
2.	Účinnou sa stáva zložením majetkového vkladu tichého spoločníka. 
3.	Vyhotovuje sa v štyroch vyhotoveniach. 
4.	Zmluvné strany prehlasujú, že zmluvu prečítali, rozumejú jej obsahu a slobodne, bez nátlaku ju podpisujú. 
Žilina 1. 9. 2023				tichý spoločník	podnikateľ
(podpisy zmluvných strán úradne overené)
Poznámka
Zmluvou o tichom spoločenstve (§ 673 a nasl. OZ) sa tichý spoločník zaväzuje poskytnúť podnikateľovi určitý vklad (peniaze, hnuteľnosť i nehnuteľné veci) a podieľať sa ním na jeho podnikaní. Podnikateľ sa zaväzuje na platenie časti zisku vyplývajúcej z podielu tichého spoločníka na výsledku podnikania. 
Podmienkou platnosti zmluvy je písomná forma (§ 673 ods. 2 OZ).
Ak zmluva neurčuje inak, stáva sa podnikateľ prevzatím veci jej vlastníkom. Ak je vkladom nehnuteľnosť, je podnikateľ oprávnený na jej užívanie po dobu trvania zmluvy. Ak je predmetom vkladu právo a zmluva neurčuje niečo iné, je podnikateľ oprávnený vykonávať ho po dobu trvania zmluvy. 
Tichý spoločník sa podieľa na zisku i na strate podnikateľa v závislosti na veľkosti vkladu. 
O podiel na strate sa znižuje vklad tichého spoločníka. O podiel na zisku v ďalších rokoch sa znížený vklad zvyšuje a nárok na podiel na zisku vzniká spoločníkovi po dosiahnutí pôvodnej výšky vkladu. Tichý spoločník nie je povinný pri podiele na strate z podnikania svoj vklad dopĺňať a na strate sa zúčastňuje len do výšky svojho vkladu (§ 677 OZ).
Zánik účasti a vrátenie vkladu - pozri § 679 – 681 OZ.